Document ID: 32009R1285

REGOLAMENT TA’ IMPLIMENTAZZJONI TAL-KUNSILL (UE) Nru 1285/2009
tat-22 ta’ Diċembru 2009
li jimplimenta l-Artikolu 2(3) tar-Regolament (KE) Nru 2580/2001 dwar miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu u li jħassar ir-Regolament (KE) Nru 501/2009
L-KUNSILL TAL-UNJONI EWROPEA,
Wara li kkunsidra r-Regolament tal-Kunsill (KE) Nru 2580/2001 tas-27 ta’ Diċembru 2001 dwar miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu (1), u b’mod partikolari l-Artikolu 2(3) tiegħu,
Billi:
(1)
Fil-15 ta' Ġunju 2009 il-Kunsill adotta r-Regolament (KE) Nru 501/2009 li timplimenta l-Artikolu 2(3) tar-Regolament (KE) Nru 2580/2001 (2), li tistabbilixxi lista aġġornata ta' persuni, gruppi u entitajiet li għalihom japplika dak ir-Regolament.
(2)
Il-Kunsill ipprovda lil kull persuna, kull grupp u kull entità li għalihom dan kien possibbli fil-prattika b'dikjarazzjonijiet ta' raġunijiet fejn fisser għaliex huma kienu elenkati fir-Regolament (KE) Nru 501/2009. Fil-każ ta' grupp wieħed, kienet ippreżentata dikjarazzjoni emendata ta' raġunijiet f'Ottubru 2009.
(3)
B'avviż ippubblikat fil-Ġurnal Uffiċjali tal-Unjoni Ewropea (3), il-Kunsill informa lill-persuni, lill-gruppi u lill-entitajiet elenkati fir-Regolament (KE) Nru 501/2009 li hu ddeċida li jżommhom fuq il-lista. Il-Kunsill informa wkoll lill-persuni, lill-gruppi u lill-entitajiet ikkonċernati li kienet possibbli li tintalab dikjarazzjoni ta' raġunijiet tal-Kunsill għall-inklużjoni tagħhom fil-lista fejn din ma kinitx diġà ġiet ikkomunikata lilhom. Fil-każ ta' tmien gruppi, kienet ippreżentata dikjarazzjoni emendata ta' raġunijiet f'Ottubru 2009 (4).
(4)
Il-Kunsill wettaq reviżjoni kompleta tal-lista ta' persuni, gruppi u entitajiet li għalihom japplika r-Regolament (KE) Nru 2580/2001, kif meħtieġ mill-Artikolu 2(3) ta' dak ir-Regolament. Meta għamel dan, huwa ħa kont ta' osservazzjonijiet ippreżentati lill-Kunsill minn dawk konċernati.
(5)
Wara s-sentenza tal-Qorti tal-Ewwel Istanza tat-30 ta' Settembru 2009 fil-Każ T341/07, persuna waħda ma ġietx inkluża fil-lista ta' persuni, gruppi u entitajiet li għalihom japplika r-Regolament (KE) Nru 2580/2001.
(6)
Il-Kunsill ikkonkluda wkoll li l-annotazzjoni rigward wieħed mill-gruppi fil-lista għandha tiġi emendata.
(7)
Il-Kunsill ikkonkluda li bl-eċċezzjoni tal-persuna msemmija fil-premessa (5), il-persuni, il-gruppi u l-entitajiet l-oħra elenkati fl-Anness għal dan ir-Regolament kienu involuti f'atti terroristiċi fis-sens tal-Artikolu 1(2) u (3) tal-Pożizzjoni Komuni tal-Kunsill 2001/931/PESK tas-27 ta' Diċembru 2001 dwar l-applikazzjoni ta’ miżuri speċifiċi fil-ġlieda kontra t-terroriżmu (5), li ttieħdet deċiżjoni fir-rigward tagħhom minn awtorità kompetenti fis-sens tal-Artikolu 1(4) ta' dik il-Pożizzjoni Komuni, u li huma għandhom ikomplu jkunu suġġetti għall-miżuri restrittivi speċifiċi previsti fir-Regolament (KE) Nru 2580/2001.
(8)
Il-lista tal-persuni, il-gruppi u l-entitajiet li għalihom japplika r-Regolament (KE) Nru 2580/2001 għandha tiġi aġġornata kif meħtieġ,
ADOTTA DAN IR-REGOLAMENT:
Artikolu 1
Il-lista prevista fl-Artikolu 2(3) tar-Regolament (KE) Nru 2580/2001 għandha tiġi sostitwita bil-lista li tinsab fl-Anness għal dan ir-Regolament.
Artikolu 2
Ir-Regolament (KE) Nru 501/2009 huwa b'dan irrevokat.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Diċembru 2009.

Labels: 10
11
5